PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କ କେଦାରନାଥ ଗ୍ରସ୍ତ, ବିଭିନ୍ନ ଭିତ୍ତିଭୂମି ପ୍ରକଳ୍ପର ଶିଳାନ୍ୟାସ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି କେଦାରନାଥ ଗସ୍ତରେ ଯାଇଥିଲେ । ସେ କେଦାରନାଥ ମନ୍ଦିରରେ ପୂଜାର୍ଚ୍ଚନା କରିବା ସହ 5ଟି ଭିତ୍ତିଭୂମି ଓ ବିକାଶ ପ୍ରକଳ୍ପର ଶିଳାନ୍ୟାସ କରିଥିଲେ । ଏଥିମଧ୍ୟରେ ରହିଛି ମନ୍ଦାକିନୀ ନଦୀ ଜଳଧାରଣ ପାଇଁ ପାଚେରି ଏବଂ ନଦୀ ଘାଟ; ସରସ୍ୱତୀ ନଦୀ ଉପରେ ଜଳଧାରଣ ପାଚେରି ଏବଂ ଘାଟ; କେଦାରନାଥ ମନ୍ଦିରକୁ ମୁଖ୍ୟ ପ୍ରବେଶ ରାସ୍ତା ନିର୍ମାଣ, ଶଙ୍କରାଚାର୍ଯ୍ୟ କୁଟୀର ଏବଂ ଶଙ୍କରାଚାର୍ଯ୍ୟ ସଂଗ୍ରହାଳୟ ତଥା କେଦାରନାଥ ମନ୍ଦିର ପୁରୋହିତମାନଙ୍କ ପାଇଁ ଆବାସ ନିର୍ମାଣ । କେଦାରପୁରୀ ନବନିର୍ମାଣ ପ୍ରକଳ୍ପ ସମ୍ପର୍କରେ ଏହି ଅବସରରେ ପ୍ରଧାନମନ୍ତ୍ରୀଙ୍କୁ ଅବଗତ କରାଯାଇଥିଲା । ସେଠାରେ ଉପସ୍ଥିତ ଜନସାଧାରଣଙ୍କୁ ସମ୍ବୋଧିତ କରି ପ୍ରଧାନମନ୍ତ୍ରୀ କହିଥିଲେ ଯେ ଦୀପାବଳି ପରଦିନ କେଦାରନାଥକୁ ଆସି ସେ ଅତ୍ୟନ୍ତ ଆନନ୍ଦିତ । ଆଜି ଗୁଜରାଟରେ ନୂଆ ବର୍ଷ ଆରମ୍ଭ ସମାରୋହ ପାଳନ କରାଯାଉଛି । ଏହି ଅବସରରେ ସେ ବିଶ୍ୱର ବିଭିନ୍ନ ସ୍ଥାନରେ ଥିବା ଗୁଜରାଟୀ ଲୋକଙ୍କୁ ଶୁଭେଚ୍ଛା ଜଣାଇଥିଲେ । ମାନବ ସେବା ହିଁ ମାଧବ ସେବା ବୋଲି ଉଲ୍ଲେଖ କରି ପ୍ରଧାନମନ୍ତ୍ରୀ 2022ରେ ଦେଶ ସ୍ୱାଧୀନତାର 75 ବର୍ଷ ପୂର୍ତ୍ତି ଅବସରରେ ବିକଶିତ ଭାରତର ସ୍ୱପ୍ନ ପୂରଣ କରିବା ଲାଗି ନିଜକୁ ସମର୍ପିତ କରିବା ଲାଗି ଶପଥ ନେଇଥିଲେ । 2013ର ପ୍ରାକୃତିକ ଦୁର୍ବିପାକ ବିଷୟରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଗୁଜରାଟ ମୁଖ୍ୟମନ୍ତ୍ରୀ ହିସାବରେ ସେ ସେତେବେଳେ ଯାହାକିଛି କରିପାରିଥାଆନ୍ତେ ତାହା କରିବାକୁ ଆସିଥିଲେ । ପୁନଃନିର୍ମାଣ ପ୍ରୟାସରେ ଗୁଜରାଟ ରାଜ୍ୟ ପକ୍ଷରୁ ଆବଶ୍ୟକ ସହାୟତା ଯୋଗାଇ ଦେବାକୁ ପ୍ରସ୍ତାବ ଦେଇଥିଲେ । କେଦାରନାଥରେ ଯେଉଁସବୁ ବିକାଶ କାର୍ଯ୍ୟ କରାଯାଉଛି, ତାହା ଏହି ଅଂଚଳକୁ ଏକ ଆଦର୍ଶ ତୀର୍ଥସ୍ଥଳୀରେ ପରିଣତ କରିବ । ଏଠାରେ ମୌଳିକ ସୁବିଧା ଏବଂ ପୂଜାରୀଙ୍କ କଲ୍ୟାଣ ପାଇଁ ଭିତ୍ତିଭୂମି ବିକଶିତ କରାଯିବ ବୋଲି ପ୍ରଧାନମନ୍ତ୍ରୀ କହିଥିଲେ । ସେ କହିଥିଲେ ଯେ କେଦାରନାଥରେ ନିର୍ମାଣ ହେଉଥିବା ଭିତ୍ତିଭୂମି ଉନ୍ନତ ମାନର ଏବଂ ଆଧୁନିକ ହେବ । ତଥାପି ଏହା ପରମ୍ପରାକୁ ସଂରକ୍ଷିତ କରି ରଖିବ ଏବଂ ପରିବେଶକୁ ନଷ୍ଟ କରିବ ନାହିଁ । ପ୍ରଧାନମନ୍ତ୍ରୀ କହିଥିଲେ ଯେ ଆଧ୍ୟାତ୍ମିକତା, ଦୁଃସାହସିକ କ୍ରୀଡ଼ା ଏବଂ ପର୍ଯ୍ୟଟନ ତଥା ପ୍ରକୃତିପ୍ରେମୀଙ୍କ ପାଇଁ ହିମାଳୟରେ ଅନେକ କିଛି ରହିଛି । ସେ ସମସ୍ତଙ୍କୁ ହିମାଳୟ ଆସି ନୂଆ ଆବିଷ୍କାର କରିବାକୁ ଆହ୍ୱାନ ଜଣାଇଥିଲେ । ଏହି ଅବସରରେ ଉତ୍ତରାଖଣ୍ଡ ରାଜ୍ୟପାଳ ଡ.କେ.କେ.ପଲ ଏବଂ ମୁଖ୍ୟମନ୍ତ୍ରୀ ଶ୍ରୀ ତ୍ରିବେନ୍ଦ୍ର ସିଂ ରାୱତ ଉପସ୍ଥିତ ଥିଲେ ।
କୁଶୀନଗରର ମହାପରିନିର୍ବାଣ ସ୍ତୁପରେ ପ୍ରଧାନମନ୍ତ୍ରୀଙ୍କ ପୂଜାର୍ଚ୍ଚନା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ବୁଦ୍ଧ ପୂର୍ଣ୍ଣିମା ଅବସରରେ କୁଶୀନଗର, ଉତ୍ତରପ୍ରଦେଶରେ ସ୍ଥିତ ମହାପରିନିର୍ବାଣ ସ୍ତୁପରେ ପୂଜାର୍ଚ୍ଚନା କରିଥିଲେ । ଆଜି ପ୍ରଥମେ ପ୍ରଧାନମନ୍ତ୍ରୀ ଭଗବାନ ବୁଦ୍ଧଙ୍କ ଜନ୍ମସ୍ଥାନ ଲୁମ୍ବିନୀ, ନେପାଳ ଗସ୍ତ କରିଥିଲେ ଓ ମାୟାଦେବୀ ମନ୍ଦିରରେ ପୂଜାର୍ଚ୍ଚନା କରିଥିଲେ । ନେପାଳ ପ୍ରଧାନମନ୍ତ୍ରୀ ଶ୍ରୀ ଶେର ବାହାଦୂର ଦେଉବାଙ୍କ ସହ ପ୍ରଧାନମନ୍ତ୍ରୀ ମୋଦୀ ଲୁମ୍ବିନୀ ମଠ କ୍ଷେତ୍ରରେ ଇଣ୍ଡିଆ ଇଣ୍ଟରନ୍ୟାସନାଲ ସେଣ୍ଟର ଫର ବୁଦ୍ଧିଷ୍ଟ କଲ୍ଚର ଆଣ୍ଡ ହେରିଟେଜ ଶିଳାନ୍ୟାସ ସମାରୋହରେ ଭାଗ ନେଇଥିଲେ । ଆନ୍ତର୍ଜାତିକ ସମ୍ମେଳନ କେନ୍ଦ୍ର ଓ ଲୁମ୍ବିନୀ ସ୍ଥିତ ଧ୍ୟାନ ହଲରେ ଆୟୋଜିତ ୨୫୬୬ତମ ବୁଦ୍ଧ ଜୟନ୍ତୀ ସମାରୋହରେ ମଧ୍ୟ ଶ୍ରୀ ମୋଦୀ ଭାଗ ନେଇଥିଲେ । କୁଶୀନଗରରେ ମୌଳିକ ଭିତ୍ତିଭୂମି ବିକାଶ ପାଇଁ ସରକାର ବିବିଧ ପଦକ୍ଷେପ ନେଉଛନ୍ତି ବୋଲି ପ୍ରଧାନମନ୍ତ୍ରୀ ଏକ ଟ୍ୱିଟରେ ସୂଚନା ଦେଇଛନ୍ତି । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “କୁଶୀନଗରରେ ମହାପରିନିର୍ବାଣ ସ୍ତୁପରେ ପ୍ରାର୍ଥନା କଲି । ଅଧିକ ପର୍ଯ୍ୟଟକ ଓ ତୀର୍ଥଯାତ୍ରୀ ଯେପରି ଏଠାକୁ ଆସିପାରିବେ ସେଥିପାଇଁ ଆମ ସରକାର କୁଶୀନଗରର ଭିତ୍ତିଭୂମି ବିକାଶ ଦିଗରେ ବହୁ ପଦକ୍ଷେପ ନେଉଛି ।”
ଭାଗିରଥୀ ଆମ୍ମାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ସମ୍ମାନନୀୟ ଭାଗିରଥୀ ଆମ୍ମାଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗଭୀର ଶୋକ ବ୍ୟକ୍ତ କରିବା ସହ ଶ୍ରଦ୍ଧାଞ୍ଜଳି ଜଣାଇଛନ୍ତି । ଏକ ଟ୍ଵିଟ୍ ମାଧ୍ୟମରେ ପ୍ରଧାନମନ୍ତ୍ରୀ କହିଛନ୍ତି, “ସମ୍ମାନୀୟ ଭାଗିରଥୀ ଆମ୍ମାଙ୍କୁ ମୁଁ ମୋର ଶ୍ରଦ୍ଧାଞ୍ଜଳି ଅର୍ପଣ କରୁଛି । ତାଙ୍କ ଜୀବନ ଯାତ୍ରାରୁ ଅନେକ କିଛି ଶିଖିବାର ଅଛି, ବିଶେଷକରି ନୂତନ ଜିନିଷ ଶିଖିବା ପାଇଁ ତାଙ୍କର ଯେଉଁ ଅସୀମ ଆଗ୍ରହ । ତାଙ୍କ ଦେହାନ୍ତରେ ମୁଁ ବିଶେଷଭାବେ ମର୍ମାହତ । ତାଙ୍କ ପରିବାର ଏବଂ ପ୍ରଶଂସକଙ୍କୁ ମୋର ସମବେଦନା । ଓମ୍ ଶାନ୍ତି” ।
ଗୁରୁପୂରବ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପବିତ୍ର ଗୁରୁପୂରବ ଅବସରରେ ଦେଶର ଜନସାଧାରଣଙ୍କୁ ଅଭିନନ୍ଦନ ଜଣାଇଛନ୍ତି । “ਸਿੱਖ ਧਰਮ ਦੇ ਮੋਢੀ ਸ੍ਰੀ ਗੁਰੂ ਨਾਨਕ ਦੇਵ ਜੀ ਦੇ ਪ੍ਰਕਾਸ਼ ਗੁਰਪੁਰਬ ਦੀਆਂ ਸਾਰਿਆਂ ਨੂੰ ਲੱਖ-ਲੱਖ ਵਧਾਈਆਂ। ਉਨ੍ਹਾਂ ਨੇ ਹਮੇਸ਼ਾ ਖੁਸ਼ਹਾਲ ਜੀਵਨ, ਏਕਤਾ ਵਿੱਚ ਰਹਿਣ ਅਤੇ ਸੱਚ ਦੇ ਮਾਰਗ ਤੇ ਚੱਲਣ ਲਈ ਪ੍ਰੇਰਿਆ। ପ୍ରତ୍ୟେକ ଲୋକଙ୍କୁ ଗୁରୁପୂରବର ଶୁଭକାମନା । ଗୁରୁ ନାନକ ଦେବଙ୍କ ପବିତ୍ର ଓ ପ୍ରେରଣାଦାୟୀ ବାଣୀ ଏକ ସମୃଦ୍ଧ ଏବଂ ସୁସଂହତ ସମାଜ ଗଠନ ଦିଗରେ ଆମମାନଙ୍କୁ ପଥ ପ୍ରଦର୍ଶନ କରୁଛି”, ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଓବିସିଙ୍କ ଉପବର୍ଗୀକରଣ ପ୍ରସଙ୍ଗ ଅନୁଧ୍ୟାନ ପାଇଁ କମିଶନ ଗଠନ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ଅନ୍ୟାନ୍ୟ ପଛୁଆ ବର୍ଗ(ଓବିସି)ଙ୍କ ଉପବର୍ଗୀକରଣ ପ୍ରସଙ୍ଗର ଅନୁଧ୍ୟାନ ପାଇଁ ସମ୍ବିଧାନର ଧାରା 340 ଅନୁଯାୟୀ ଏକ କମିଶନ ଗଠନ କରାଯିବ । ଏ ସଂକ୍ରାନ୍ତ ପ୍ରସ୍ତାବକୁ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଅଧ୍ୟକ୍ଷଙ୍କୁ ନିଯୁକ୍ତି ମିଳିବାର 12 ସପ୍ତାହ ମଧ୍ୟରେ କମିଶନ ନିଜର ରିପୋର୍ଟ ପ୍ରଦାନ କରିବେ । ଏହି କମିଶନ ଅନ୍ୟାନ୍ୟ ପଛୁଆ ବର୍ଗଙ୍କ ଉପବର୍ଗୀକରଣ ପ୍ରସଙ୍ଗର ଅନୁଧ୍ୟାନ ପାଇଁ ଗଠନ କରାଯିବ । କମିଶନ ନିମ୍ନୋକ୍ତ ସନ୍ଦର୍ଭ ପ୍ରତି ଧ୍ୟାନ ଦେଇ ପ୍ରସଙ୍ଗର ଅନୁଧ୍ୟାନ କରିବେ : 1. କେନ୍ଦ୍ରୀୟ ତାଲିକାରେ ସାମିଲ ଅନ୍ୟାନ୍ୟ ପଛୁଆ ବର୍ଗଙ୍କ ସମେତ ପଛୁଆ ବର୍ଗଙ୍କ ବିସ୍ତୃତ ବର୍ଗରେ ସାମିଲ ଜାତି/ଗୋଷ୍ଠୀଙ୍କ ପାଇଁ ସଂରକ୍ଷଣ ବ୍ୟବସ୍ଥାର ଅସମାନ ଲାଭ ବିଷୟରେ ଯାଞ୍ଚ କରିବେ । 2. ଓବିସିଙ୍କ ଉପବର୍ଗୀକରଣ ନିମନ୍ତେ ବୈଜ୍ଞାନିକ ଆଭିମୁଖ୍ୟ ଆଧାରରେ ମେକାନିଜିମ୍, ମାନଦଣ୍ଡ ପ୍ରସ୍ତୁତ କରିବେ ଏବଂ 3. କେନ୍ଦ୍ରୀୟ ତାଲିକାରେ ଥିବା ଓବିସିଙ୍କ ଜାତି/ଗୋଷ୍ଠୀ/ଉପଜାତି, ପର୍ଯ୍ୟାୟର ଅନୁଧ୍ୟାନ କରିବା ସହ ସେମାନଙ୍କୁ ସମ୍ପୃକ୍ତ ଉପବର୍ଗରେ ବର୍ଗୀକରଣ କରିବେ । ସୂଚନାଯୋଗ୍ୟ ଯେ ସୁପ୍ରିମ କୋର୍ଟ ଗତ 16.11.1992 ରେ ଦେଇଥିବା ଏକ ରାୟରେ କହିଥିଲେ ଯେ ଯଦି ସରକାର ପଛୁଆ ବର୍ଗଙ୍କୁ ପଛୁଆ ବର୍ଗ କିମ୍ବା ଅଧିକ ପଛୁଆ ବର୍ଗ ଭାବେ ବର୍ଗୀକରଣ କରୁଛନ୍ତି କିମ୍ବା ଉପବର୍ଗୀକରଣ କରୁଛନ୍ତି ଏହାର କୌଣସି ସାମ୍ବିଧାନିକ କଟକଣା ଏବଂ ଏହା ଆଇନରେ ଅସମ୍ଭବ ନୁହେଁ । ବର୍ତ୍ତମାନ ସୁଦ୍ଧା ନଅଟି ରାଜ୍ୟ ଆନ୍ଧ୍ର ପ୍ରଦେଶ, ତେଲଙ୍ଗାନା, ପୁଡୁଚେରୀ, କର୍ଣ୍ଣାଟକ, ହରିୟାଣା, ଝାଡ଼ଖଣ୍ଡ, ପଶ୍ଚିମବଙ୍ଗ, ବିହାର, ମହାରାଷ୍ଟ୍ର ଏବଂ ତାମିଲନାଡ଼ୁ ଅନ୍ୟାନ୍ୟ ପଛୁଆ ବର୍ଗଙ୍କ ଉପବର୍ଗୀକରଣ ଶେଷ କରିସାରିଛନ୍ତି ।
ପ୍ରଧାନମନ୍ତ୍ରୀ ଆସନ୍ତାକାଲି ଗୁଜରାଟ ଉଦ୍ୟୋଗ ସମ୍ମିଳନୀ-2019 ଲାଗି ଗସ୍ତ କରିବେ ଗୁଜରା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଏକ ତିନିଦିନିଆ ଗସ୍ତରେ ଗୁଜରାଟ ଯାଉଛନ୍ତି, ଯେଉଁ ଗସ୍ତ କି ଆସନ୍ତକାଲିଠାରୁ 2019 ଜାନୁଆରୀ 17ରୁ ଆରମ୍ଭ ହେବ । ଏହି ଗସ୍ତ ସମୟରେ ସେ ଗାନ୍ଧୀନଗର, ଅହମ୍ମଦାବାଦ ଓ ହାଜିରା ଗସ୍ତ କରିବେ । ଆସନ୍ତାକାଲି ଗାନ୍ଧୀନଗରରେ ମହାତ୍ମା ମନ୍ଦିର ପ୍ରଦର୍ଶନୀ ଓ ସମ୍ମିଳନୀ କକ୍ଷରେ ତାଙ୍କ ପ୍ରଥମ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଗୁଜରାଟ ବୈଶ୍ୱିକ ବାଣିଜ୍ୟ ପ୍ରଦର୍ଶନୀର ଉଦଘାଟନ କରିବେ । ଏହି ପ୍ରଦର୍ଶନୀ ଅନ୍ତର୍ଗତ 25ରୁ ଉର୍ଦ୍ଧ୍ଵ ଶିଳ୍ପ ଏବଂ ବାଣିଜ୍ୟିକ କ୍ଷେତ୍ରମାନଙ୍କୁ ପ୍ରଦର୍ଶିତ କରାଯିବ । ସଂଧ୍ୟାରେ ସେ ଅହମ୍ମଦାବାଦଠାରେ ସର୍ଦ୍ଦାର ବଲ୍ଲଭଭାଏ ପଟେଲ ଚିକିତ୍ସା ବିଜ୍ଞାନ ଏବଂ ଗବେଷଣା ପ୍ରତିଷ୍ଠାନକୁ ଉଦଘାଟନ କରିବେ । ଏହା ଅହମ୍ମଦାବାଦ ମୁନିସପାଲ କର୍ପୋରେସନ ଦ୍ୱାରା ନିର୍ମିତ ସ୍ୱତନ୍ତ୍ର ସୁବିଧା ଥିବା ଏକ ଅତ୍ୟାଧୁନିକ ସାର୍ବଜନୀନ ଡାକ୍ତରଖାନା ଏବଂ ଏଥିରେ ଏୟାର ଆମ୍ବୁଲାନ୍ସ ସହିତ ସମସ୍ତ ଅତ୍ୟାଧୁନିକ ସୁବିଧା ରହିଛି । 78 ମିଟର ଉଚ୍ଚତା ବିଶିଷ୍ଟ ଏହି ସୌଧ ଦକ୍ଷତା, ପରିମାପକ ଏବଂ ବେଗର ଏକ ପ୍ରକୃତ ମିଶ୍ରଣ । ଡିଜିଟାଲ ଭାରତର ଭାବନାକୁ ଆଖି ଆଗରେ ରଖି ଏହା ହେବ ସମ୍ପୂର୍ଣ୍ଣ ଭାବେ ଏକ କାଗଜ ବିହୀନ ଡାକ୍ତରଖାନା । ଏହା ସାଧାରଣ ଜନତାଙ୍କ ସେବା କରିବ ଏବଂ ଆୟୁଷ୍ମାନ ଭାରତର ଅନ୍ତର୍ଦ୍ଦୁଷ୍ଟିକୁ ବ୍ୟାପକ କରିବା ନେଇ ସହାୟକ ହେବ । ପ୍ରଧାନମନ୍ତ୍ରୀ ହସପିଟାଲର ସୁବିଧା ସୁଯୋଗକୁ ତଦାରଖ କରିବେ ଏବଂ ଏକ ସମ୍ମେଳନକୁ ସମ୍ବୋଧନ କରିବେ । ପରେ ସଂଧ୍ୟାରେ ପ୍ରଧାନମନ୍ତ୍ରୀଙ୍କ ଦ୍ୱାରା ଅହମ୍ମଦାବାଦ ସପିଙ୍ଗ ଫେଷ୍ଟଭାଲ-2019ର ଉଦଘାଟନ କରାଯିବ । ଏହା ଉଦ୍ୟୋଗୀ ଗୁଜରାଟ ସମ୍ମିଳନୀ ସହ ଏକାସଙ୍ଗେ ଆୟୋଜନ କରାଯାଉଛି । ପ୍ରଧାନମନ୍ତ୍ରୀ ମଧ୍ୟ ଭାଏବ୍ରାଣ୍ଟ ଗୁଜରାଟ ଅହମ୍ମଦାବାଦ ସପିଙ୍ଗ ଫେଷ୍ଟିଭାଲ ମାସ୍କଟର ଉନ୍ମୋଚନ କରିବେ । ଅହମ୍ମଦାବାଦ ସପିଙ୍ଗ ଫେଷ୍ଟିଭାଲ 2019 ହେଉଛି ଭାରତରେ ଆୟୋଜିତ ଏପରି ଏକ ପ୍ରଥମ କାର୍ଯ୍ୟକ୍ରମ । ଏହା ସହରର ଉଦ୍ୟୋଗମାନଙ୍କୁ ସେମାନଙ୍କ ଉତ୍ପାଦର ପ୍ରଦର୍ଶନ କରିବା ପାଇଁ ଏକ ସୁଯୋଗ ପ୍ରଦାନ କରିବ । ପ୍ରଧାନମନ୍ତ୍ରୀ ମଧ୍ୟ ଏହି ଅବସରରେ ଏକ ଜନସାଧାରଣଙ୍କ ସମ୍ମିଳନୀକୁ ସମ୍ବୋଧିତ କରିବେ । ପରଦିନ ଅର୍ଥାତ 2019 ଜାନୁଆରୀ 18ରେ ପ୍ରଧାନମନ୍ତ୍ରୀ ଗାନ୍ଧୀନଗରଠାରେ ମହାତ୍ମା ମନ୍ଦିର ପ୍ରଦର୍ଶନୀ ଓ ସମ୍ମିଳନୀ କେନ୍ଦ୍ରରେ ଭାଏବ୍ରାଣ୍ଟ ଗୁଜରାଟ ସମ୍ମିଳନୀର ନବମ ସଂସ୍କରଣର ଉଦଘାଟନ କରିବେ । ଗୁଜରାଟକୁ ଏକ ପସନ୍ଦ ଯୋଗ୍ୟ ନିବେଶ ଲକ୍ଷ୍ୟସ୍ଥଳରେ ପୁନଃ ପ୍ରତିଷ୍ଠିତ କରିବା ପାଇଁ ଗୁଜରାଟର ମୁଖ୍ୟମନ୍ତ୍ରୀ ଥିବା ସମୟରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ 2003ରେ ଭାଏବ୍ରାଣ୍ଟ ଗୁଜରାଟ ସମ୍ମିଳନୀର ପରିକଳ୍ପନା କରିଥିଲେ । ବୈଶ୍ୱିକ ସାମାଜିକ-ଅର୍ଥନୈତିକ ବିକାଶ, ଜ୍ଞାନ ବଂଟନ ଏବଂ ଫଳପ୍ରଦ ଭାଗୀଦାରୀତା ଆଦି ବିଷୟକୁ ନେଇ ମାନସ ମନ୍ଥନ ପାଇଁ ଏହି ସମ୍ମିଳନୀ ଏକ ଭିତ୍ତିଭୂମି ପ୍ରଦାନ କରିବ । ହାଜିରା ବନ୍ଧୁକ କାରଖାନା ପ୍ରତିଷ୍ଠା କରିବା ପାଇଁ ପ୍ରଧାନମନ୍ତ୍ରୀ 2019 ଜାନୁଆରୀ 19ରେ ହାଜିରା ଗସ୍ତ କରିବେ । ହାଜିରାରୁ ସେ ଦାଦ୍ରା ନଗର ହାବେଳୀର ସିଲଭାସା ଯାତ୍ରା କରିବେ । ସେଠାରେ ସେ ବିଭିନ୍ନ ଉନ୍ନୟନ ପ୍ରକଳ୍ପର ଭିତ୍ତିପ୍ରସ୍ତର ସ୍ଥାପନ କରିବେ । ତାଙ୍କ ଗସ୍ତ ଶେଷରେ ଜାନୁଆରୀ 19ରେ ପ୍ରଧାନମନ୍ତ୍ରୀ ମୁମ୍ବାଇ ଯିବେ । ସେଠାରେ ସେ ଭାରତୀୟ ଜାତୀୟ ଚଳଚ୍ଚିତ୍ର ସଂଗ୍ରହାଳୟର ନୂତନ ଅଟ୍ଟାଳିକାକୁ ଉଦଘାଟନ କରିବେ ।
କନ୍ନଡ ଗାୟକ ଶିଭାମୋଗା ସୁବାନ୍ନାଙ୍କ ଦେହାନ୍ତରେ ଶୋକ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପ୍ରଖ୍ୟାତ କନ୍ନଡ ଗାୟକ ଶିଭାମୋଗା ସୁବାନ୍ନାଙ୍କ ଦେହାନ୍ତରେ ଶୋକ ବ୍ୟକ୍ତ କରିଛନ୍ତି । ପ୍ରଧାନମନ୍ତ୍ରୀ ଟୁଇଟ୍‍ କରିଛନ୍ତି; “ଯେଉଁମାନେ କନ୍ନଡ ଗୀତ ଏବଂ ସଙ୍ଗୀତକୁ ଭଲ ପାଆନ୍ତି ସେମାନଙ୍କ ପାଇଁ ଏକ ଶିଭାମୋଗା ସୁବାନ୍ନା ଏକ ଘରୋଇ ନାମ ଥିଲା । କନ୍ନଡ କବିତାକୁ ବର୍ତ୍ତମାନର ପୀଢି ସହିତ ଯୋଡିବା ପାଇଁ ତାଙ୍କର ତାଙ୍କର କାର୍ଯ୍ୟ ଓ ଉଦ୍ୟମ ବେଶ୍‍ ପ୍ରଶଂସିତ । ତାଙ୍କ ଦେହାନ୍ତ ଯନ୍ତ୍ରଣାଦାୟକ । ତାଙ୍କ ପରିବାର ଏବଂ ପ୍ରଶଂସକଙ୍କୁ ସମବେଦନା । ଓମ୍ ଶାନ୍ତି ।”
ଗୀତା ଜୟନ୍ତୀ ଅବସରରେ ଦେଶବାସୀଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୀତା ଜୟନ୍ତୀ ଅବସରରେ ଦେଶବାସୀଙ୍କୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “भारतामृत सर्वस्वं विष्णोर्वक्त्राद्विनिः सृतम्। गीता गंगोदकं पीत्वा पुनर्जन्म न विद्यते।। ଦେଶବାସୀଙ୍କୁ ଗୀତା ଜୟନ୍ତୀର ଅଜସ୍ର ଶୁଭେଚ୍ଛା । ଶ୍ରୀମଦ୍ଭଗବତଗୀତା ଶହ ଶହ ବର୍ଷ ଧରି ମାନବତାର ମାର୍ଗଦର୍ଶନ କରି ଆସୁଛି । ଅଧ୍ୟାତ୍ମ ଓ ଜୀବନ-ଦର୍ଶନ ସହ ଜଡିତ ଏହି ମହାନ ଗ୍ରନ୍ଥ ସବୁ ଯୁଗରେ ପଥ ପ୍ରଦର୍ଶକ ହୋଇ ରହିଥିବ ।”
କେନ୍ଦ୍ରୀୟ ସ୍ୱାସ୍ଥ୍ୟସେବା ଅଧୀନରେ କାର୍ଯ୍ୟରତ ବିଭିନ୍ନ ଶ୍ରେଣୀର ଡାକ୍ତର ଓ ଚିକିତ୍ସା ବିଶେଷଜ୍ଞଙ୍କ ଅବସର ବୟସ ସୀମା ୬୫ ବର୍ଷକୁ ବୃଦ୍ଧି ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ କେନ୍ଦ୍ରୀୟ ସ୍ୱାସ୍ଥ୍ୟ ସେବାର ଅଣ-ଶିକ୍ଷକ ଜନ ସ୍ୱାସ୍ଥ୍ୟ ବିଶେଷଜ୍ଞମାନଙ୍କ କାର୍ଯ୍ୟରୁ ଅବସର ନେବାର ବୟସ ୬୨ ବର୍ଷରୁ ୬୫ ବର୍ଷକୁ ଏବଂ କେନ୍ଦ୍ରୀୟ ସ୍ୱାସ୍ଥ୍ୟ ସେବାର ସବ୍-କ୍ୟାଡର ଜେନେରାଲ ଡ୍ୟୁଟି ମେଡିକାଲ ଅଫିସର ଡାକ୍ତରମାନଙ୍କ ଅବସର ବୟସ ସୀମା ୬୫ ବର୍ଷକୁ ବୃଦ୍ଧି କରିଛନ୍ତି । ଏଥିପାଇଁ ଅଣ-ଶିକ୍ଷକ ଅଧିକାରୀଗଣ ଏବଂ ସବ୍-କ୍ୟାଡର ଜେନେରାଲ ଡ୍ୟୁଟି ମେଡିକାଲ ଅଫିସରମାନଙ୍କୁ ଲକ୍ଷ୍ୟରେ ରଖାଯାଇଛି । ଏହି ନିଷ୍ପତ୍ତି ଫଳରେ ରୋଗୀମାନଙ୍କ ଉତ୍ତମ ଯତ୍ନ ନିଆଯାଇପାରିବ, ମେଡିକାଲ କଲେଜଗୁଡିକରେ ଶିକ୍ଷା, କାର୍ଯ୍ୟକଳାପ ଠିକ୍ ଭାବେ ଚାଲିପାରିବ ଏବଂ ଜାତୀୟ ସ୍ୱାସ୍ଥ୍ୟ କାର୍ଯ୍ୟକ୍ରମ ଅନ୍ତର୍ଗତ ଉତ୍ତମ ସ୍ୱାସ୍ଥ୍ୟସେବା ଯୋଗାଇ ହେବ । ରୋଗୀମାନଙ୍କ ନିରନ୍ତର ଯତ୍ନ ପାଇଁ ଖାଲି ପଡିଥିବା ପଦବୀଗୁଡିକ ପୂରଣ ଲକ୍ଷ୍ୟ ଯୋଗୁ ଏଥିରେ କୌଣସି ପ୍ରକାର ଆର୍ଥିକ ସଂଶ୍ଳିଷ୍ଟତା ନାହିଁ । ପୃଷ୍ଠଭୂମି – • ୨୦୦୬ ପୂର୍ବରୁ କେନ୍ଦ୍ରୀୟ ସ୍ୱାସ୍ଥ୍ୟ ସେବାର ସମସ୍ତ ଚାରୋଟି ସବ୍-କ୍ୟାଡର ପାଇଁ ଅବସର ଗ୍ରହଣର ବୟସ ସୀମା ୬୦ ବର୍ଷ ଥିଲା । • GDMO Sub-Cadre ବ୍ୟତୀତ ଅନ୍ୟ ତିନୋଟି ବିଶେଷଜ୍ଞ Sub-Cadre (ଶିକ୍ଷକ, ଅଣ-ଶିକ୍ଷକ ଏବଂ ସାଧାରଣ ସ୍ୱାସ୍ଥ୍ୟ) କ୍ଷେତ୍ରରେ ଅବସର ଗ୍ରହଣର ବୟସ ସୀମାକୁ ୦୨.୧୧.୨୦୦୬ରେ କ୍ୟାବିନେଟର ଅନୁମୋଦନକ୍ରମେ ୬୦ ରୁ ୬୨ କୁ ବୃଦ୍ଧି କରାଯାଇଥିଲା । • ଶିକ୍ଷକ ବିଶେଷଜ୍ଞମାନଙ୍କ ଘୋର ଅଭାବ ଦୃଷ୍ଟିରୁ ଶିକ୍ଷକ Sub-Cadre କ୍ଷେତ୍ରରେ କ୍ୟାବିନେଟର ଅନୁମୋଦନକ୍ରମେ ୦୫.୦୬.୨୦୦୮ରେ ଅବସର ଗ୍ରହଣର ବୟସ ସୀମାକୁ ୬୨ ରୁ ୬୫କୁ ବୃଦ୍ଧି କରାଯାଇଥିଲା । ଏହି ଅନୁମୋଦନ କେବଳ ଶିକ୍ଷାଦାନ ପାଇଁ ନିଯୁକ୍ତ ଥିବା ଶିକ୍ଷକ ବିଶେଷଜ୍ଞମାନଙ୍କ ପାଇଁ ହିଁ ପ୍ରଯୁଜ୍ୟ ଥିଲା, ପ୍ରଶାସନିକ ପଦବୀ ଗ୍ରହଣ କରିଥିବା କର୍ମଚାରୀଙ୍କ ପାଇଁ ନୁହେଁ ।
ଆଖଡା ପରିଷଦର ସଭାପତି ଶ୍ରୀ ନରେନ୍ଦ୍ର ଗିରିଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ଆଖଡା ପରିଷଦର ସଭାପତି ଶ୍ରୀ ନରେନ୍ଦ୍ର ଗିରିଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “ଆଖଡା ପରିଷଦର ଅଧ୍ୟକ୍ଷ ଶ୍ରୀ ନରେନ୍ଦ୍ର ଗିରି ଜୀଙ୍କ ଦେହାବସନା ଅତ୍ୟନ୍ତ ଦୁଃଖଦ । ଆଧ୍ୟାତ୍ମିକ ପରମ୍ପରା ପ୍ରତି ସମର୍ପିତ ରହିବା ସହ ସେ ସନ୍ଥ ସମାଜର ଅନେକ ଧାରାକୁ ଏକ ସଙ୍ଗେ ଯୋଡି ରଖିବାରେ ପ୍ରମୁଖ ଭୂମିକା ତୁଲାଇଥିଲେ । ପ୍ରଭୁ ତାଙ୍କୁ ନିଜ ଶ୍ରୀ ଚରଣରେ ସ୍ଥାନ ଦିଅନ୍ତୁ । ଓଁ ଶାନ୍ତି ।”
ଜେଷ୍ଠ ଅଷ୍ଟମୀ ଅବସରରେ ସମସ୍ତଙ୍କୁ ବିଶେଷ ଭାବରେ କାଶ୍ମୀରୀ ପଣ୍ଡିତ ଭଉଣୀ ଏବଂ ଭାଇ ଭାଇମାନଙ୍କୁ ଶୁଭେଚ୍ଛା ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସମସ୍ତଙ୍କୁ ବିଶେଷ କରି କାଶ୍ମୀରୀ ପଣ୍ଡିତ ଭଉଣୀ ଏବଂ ଭାଇମାନଙ୍କୁ ଜ୍ୟେଷ୍ଠ ଅଷ୍ଟମୀର ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଜେଷ୍ଠ ଅଷ୍ଟମୀ ଅବସରରେ ସମସ୍ତଙ୍କୁ ମୋର ଶୁଭେଚ୍ଛା, ବିଶେଷକରି ମୋର କାଶ୍ମୀରୀ ପଣ୍ଡିତ ଭଉଣୀ ଏବଂ ଭାଇମାନଙ୍କୁ । ଆମେ ସମସ୍ତଙ୍କ ମଙ୍ଗଳ ଏବଂ ସମୃଦ୍ଧତା ପାଇଁ ମାତା ଖେର୍‍ ଭବାନୀଙ୍କୁ ପ୍ରାର୍ଥନା କରୁଛୁ ।”
ଚଳିତ ଦୀପାବଳିରେ ସୈନିକଙ୍କୁ ସ୍ଵତନ୍ତ୍ର ଶୁଭେଚ୍ଛା ବାର୍ତ୍ତା ପଠାଇବା ପାଇଁ ଦେଶବାସୀଙ୍କୁ ପ୍ରଧାନମନ୍ତ୍ରୀ ମୋଦୀଙ୍କ ନିବେଦନ

ସୀମାରେ ଜବାନମାନଙ୍କର ଅପୂର୍ବ ସାହସିକତାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭୂୟସୀ ପ୍ରଶଂସା କରିଛନ୍ତି । ଏଥିସହିତ ସଂପ୍ରତି ପାର୍ବଣର ଋତୁରେ ସେନା ପାଇଁ ଏକ ଅନନ୍ୟ ଶୁଭେଚ୍ଛା ବାର୍ତ୍ତା ଅଭିଯାନ ପ୍ରଧାନମନ୍ତ୍ରୀଙ୍କ ପ୍ରେରଣାରେ ଆରମ୍ଭ କରାଯାଇଛି । ‘ସନ୍ଦେଶ ଟୁ ସୋଲଜର୍ସ’ ଅଭିଯାନ ଜରିଆରେ ନିଜ ପ୍ରିୟଜନଙ୍କଠାରୁ ଦୂରରେ ରହି ଦେଶର ସୀମା ସୁରକ୍ଷା କାର୍ଯ୍ୟରେ ନିୟୋଜିତ ଥିବା ସଶସ୍ତ୍ର ବଳର ଜବାନମାନଙ୍କୁ ପ୍ରତ୍ୟେକ ନାଗରୀକ ଦିପାବଳୀରେ ନିଜର ଖୁସିକୁ ତାଙ୍କ ପାଖରେ ପହଂଚାଇପାରିବେ । ସଶସ୍ତ୍ର ଜବାନମାନଙ୍କ ପାଖକୁ ଶୁଭେଚ୍ଛା ବାର୍ତ୍ତା, ପତ୍ର ପଠାଇବା ପାଇଁ ଏକ ସାମଗ୍ରିକ ଅଭିଯାନ ଆରମ୍ଭ କରାଯାଇଛି । ପ୍ରଧାନମନ୍ତ୍ରୀ ଆମ ବାହାଦୂର ଜବାନମାନଙ୍କ ପାଖକୁ ବାର୍ତ୍ତା ପଠାଇବା ପାଇଁ ସାମାଜିକ ଗଣମାଧ୍ୟମରେ ଏକ ଭିଡିଓ ଜରିଆରେ ଆହ୍ଵାନ କରିଛନ୍ତି । ଏହି ଭିଡିଓ ଜାରୀ କରାଯିବାର ଏକ ଘଣ୍ଟା ମଧ୍ୟରେ ଟ୍ଵିଟର ଏବଂ ଫେସବୁକରେ ଏହାର ଆଗ୍ରହ ବଢୁଥିବାର ଦେଖିବାକୁ ମିଳୁଛି । ‘ମାଇଗଭ.ଇନ’ ୱେବସାଇଟର ନରେନ୍ଦ୍ର ମୋଦୀ ଆପ୍, ଦୂରଦର୍ଶନ ଓ ଆକାଶବାଣୀ ମାଧ୍ୟମରେ ସେନାଙ୍କୁ ଶୁଭେଚ୍ଛା ବାର୍ତ୍ତା ପଠାଇପାରିବେ । ଲୋକଙ୍କ ବାର୍ତ୍ତାକୁ ସେନା ନିକଟରେ ପହଂଚାଇବା ପାଇଁ ଦୂରଦର୍ଶନ ପକ୍ଷରୁ ଏକ ସ୍ଵତନ୍ତ୍ର କାର୍ଯ୍ୟକ୍ରମ ଆୟୋଜନ କରାଯିବ । ଏକ ବିଶେଷ ମଡ୍ୟୁଲର ବ୍ୟବସ୍ଥା ନରେନ୍ଦ୍ର ମୋଦୀ ଆପରେ କରାଯାଇଛି, ଯାହାଦ୍ଵାରା ସେନା ବାହିନୀ ପାଖକୁ ଲୋକମାନେ ସେମାନଙ୍କ ହାତ ଲେଖା ବାର୍ତ୍ତା ପଠାଇ ପାରିବେ । ‘ସନ୍ଦେଶ ଟୁ ସୋଲଜର୍ସ’ ଅଭିଯାନ ସେନା ବାହିନୀ ଏବଂ ଲୋକମାନଙ୍କ ମଧ୍ୟରେ ଭାବଗତ ସମ୍ପର୍କ ବୃଦ୍ଧି କରିବ ବୋଲି ଆଶା କରାଯାଉଛି । ଚଳିତ ମାସ ପ୍ରାରମ୍ଭରେ ଭୋପାଳଠାରେ ଆୟୋଜିତ ଏକ କାର୍ଯ୍ୟକ୍ରମରେ ପ୍ରଧାନମନ୍ତ୍ରୀ ଆମ ବାହାଦୂର ଜବାନମାନଙ୍କର ମାନବିକତାର ଭୂରି ଭୂରି ପ୍ରଶଂସା କରିଥିଲେ । ଜବାନମାନଙ୍କ ପାଇଁ ପ୍ରଧାନମନ୍ତ୍ରୀଙ୍କ ଆହ୍ଵାନ ସାମାଜିକ ଗଣମାଧ୍ୟମରେ ଅଧିକ ଲୋକପ୍ରିୟ ହେବାରେ ଲାଗିଛି । ପ୍ରଧାନମନ୍ତ୍ରୀ ହେବା ପରଠାରୁ ଶ୍ରୀ ନରେନ୍ଦ୍ର ମୋଦୀ ଜବାନମାନଙ୍କ ସହିତ ଦିପାବଳୀ ପାଳନ କରିଆସୁଛନ୍ତି ।
ଭାରତ, ହେଲୋନିକ ନବୀକରଣଯୋଗ୍ୟ ଶକ୍ତି ସହଯୋଗ ବୁଝାମଣା ସ୍ୱାକ୍ଷର ପ୍ରସ୍ତାବକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତ ଏବଂ ହେଲୋନିକ ମଧ୍ୟରେ ନବୀକରଣଯୋଗ୍ୟ ଶକ୍ତି କ୍ଷେତ୍ରରେ ସହଯୋଗ ଲାଗି ହୋଇଥିବା ବୁଝାମଣାକୁ ଅନୁମୋଦନ କରାଯାଇଛି । ଏହି ବୁଝାମଣାପତ୍ର ନଭେମ୍ବର 2017ରେ ହେଲୋନିକର ବୈଦେଶିକ ମନ୍ତ୍ରୀ ମହାମହିମ ନିକୋସ କୋତ୍ଜିୟାସଙ୍କ ନୂଆଦିଲ୍ଲୀ ଗସ୍ତ ସମୟରେ ସ୍ୱାକ୍ଷରିତ ହୋଇଥିଲା । ବୁଝାମଣାପତ୍ରରେ ଭାରତ ପକ୍ଷରୁ ବୈଦେଶିକ ମନ୍ତ୍ରୀ ଶ୍ରୀମତୀ ସୁଷମା ସ୍ୱରାଜ ଏବଂ ହେଲୋନିକ ବୈଦେଶିକ ମନ୍ତ୍ରୀ ନିକୋସ କୋତ୍ଜିୟାସ ସ୍ୱାକ୍ଷର କରିଥିଲେ । ଉଭୟ ପକ୍ଷଙ୍କ ଉଦ୍ଦେଶ୍ୟ ନବୀନ ଏବଂ ନବୀକରଣଯୋଗ୍ୟ ବିଷୟରେ ବୈଷୟିକ ଦ୍ୱିପାକ୍ଷିକ ସହଯୋଗକୁ ପାରସ୍ପରିକ ଲାଭ ଆଧାରରେ ପ୍ରୋତ୍ସାହନ ଦେବା ଲାଗି ସହକାରୀ ସଂସ୍ଥାଗତ ସମ୍ପର୍କ ପ୍ରତିଷ୍ଠା କରିବା । ବୁଝାମଣାପତ୍ରରେ ସହଯୋଗ କ୍ଷେତ୍ରର ସମୀକ୍ଷା, ଅନୁଧ୍ୟାନ ଏବଂ ତତସମ୍ପର୍କୀୟ ବିଷୟରେ ବିଚାର-ବିମର୍ଶ ଲାଗି ଏକ ମିଳିତ କାର୍ଯ୍ୟଗୋଷ୍ଠୀ ଗଠନ କରିବାର ବ୍ୟବସ୍ଥା ରହିଛି । ବୁଝାମଣାପତ୍ରର ଉଦ୍ଦେଶ୍ୟ ବିଶେଷଜ୍ଞ ଏବଂ ସୂଚନା ନେଟୱାର୍କର ଆଦାନପ୍ରଦାନ କରିବା ।
କାନପୁର ବିମାନ ଘାଟି ଷ୍ଟେସନରେ ସ୍କୁଲ ନିର୍ମାଣ ପାଇଁ କେନ୍ଦ୍ରୀୟ ବିଦ୍ୟାଳୟ ସଙ୍ଗଠନକୁ ଲିଜ ମିଳିବ 6.5628 ଏକର ପ୍ରତିରକ୍ଷା ଜମି

କାନପୁରସ୍ଥିତ ବିମାନବାହିନୀ ଷ୍ଟେସନ କମ୍ପ୍ଲେକ୍ସ ମଧ୍ୟରେ ଏକ କେନ୍ଦ୍ରୀୟ ବିଦ୍ୟାଳୟ ସ୍ଥାପନ କରାଯିବ । ଏଥିଲାଗି ପ୍ରତିରକ୍ଷା ବିଭାଗର ବଳକା 6.5628 ଏକର ଜମିକୁ କେନ୍ଦ୍ରୀୟ ବିଦ୍ୟାଳୟ ସଙ୍ଗଠନକୁ ହସ୍ତାନ୍ତର କରାଯିବ । ସାମ୍ପ୍ରତିକ ନୀତି ଅନୁସାରେ ପ୍ରତୀକାତ୍ମକ ଭାବେ ବାର୍ଷିକ ମାତ୍ର ଏକ ଟଙ୍କା ଭଡା ସୂତ୍ରରେ କୌଣସି ପ୍ରିମିୟମ ନ ଦେଇ ଏହି ବଳକା ପ୍ରତିରକ୍ଷା ଜମି କେନ୍ଦ୍ରୀୟ ବିଦ୍ୟାଳୟ ସଂଗଠନକୁ ହସ୍ତାନ୍ତର କରାଯିବ । ଏବେ ଏଏଫଏସ କାନପୁରସ୍ଥିତ କେନ୍ଦ୍ରୀୟ ବିଦ୍ୟାଳୟ ସେଠାକାର ଏକ ଅସ୍ଥାୟୀ ବାରାକ ମଧ୍ୟରେ କାର୍ଯ୍ୟ କରୁଛି । ନୂତନ କେନ୍ଦ୍ରୀୟ ବିଦ୍ୟାଳୟ ହେବା ଦ୍ଵାରା ସେଠାକାର ଛାତ୍ରଛାତ୍ରୀମାନେ ଉପକୃତ ହେବେ । ଜମି ହସ୍ତାନ୍ତର ପ୍ରକ୍ରିୟା 2 ମାସ ମଧ୍ୟରେ ସମ୍ପନ୍ନ ହେବ । ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର ମନ୍ତ୍ରୀମଣ୍ଡଳ ବୈଠକରେ ଏହି ନିଷ୍ପତ୍ତି ନିଆଯାଇଛି ।
ପିଲାମାନଙ୍କ ମଧ୍ୟରେ କ୍ରୀଡା ଏବଂ ପୁଷ୍ଟିକର ଖାଦ୍ୟ ବିଷୟରେ ସଚେତନତା ସୃଷ୍ଟି କରିଥିବାରୁ ପ୍ରଧାନମନ୍ତ୍ରୀ ବଜରଙ୍ଗ ପୁନିଆଙ୍କୁ  ପ୍ରଶଂସା କରଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଲାମାନଙ୍କ ମଧ୍ୟରେ ଖେଳ ଏବଂ ପୁଷ୍ଟିକର ଖାଦ୍ୟ ବିଷୟରେ ସଚେତନତା ସୃଷ୍ଟି କରିଥିବାରୁ କୁସ୍ତି ଯୋଦ୍ଧା ବଜରଙ୍ଗ ପୁନିଆଙ୍କୁ ପ୍ରଶଂସା କରିଛନ୍ତି । ବଜରଙ୍ଗ ପୁନିଆଙ୍କ ଏକ ଟୁଇଟର ଉତ୍ତରରେ ପ୍ରଧାନମନ୍ତ୍ରୀ କହିଛନ୍ତି; “ଏହା କେବଳ ପିଲାମାନଙ୍କ ପାଇଁ ଏକ ଆକର୍ଷଣୀୟ କାର୍ଯ୍ୟକ୍ରମ ହେବ ନାହିଁ, ବରଂ ଏହା ସେମାନଙ୍କୁ ଜୀବନ ତଥା ଖେଳ ପାଇଁ ଉତ୍ସାହିତ କରିବ । ବଜରଙ୍ଗ ପୁନିଆ ଜୀ ଆପଣଙ୍କ ପ୍ରୟାସ ପୁଷ୍ଟିକର ଖାଦ୍ୟ ବିଷୟରେ ମଧ୍ୟ ଏକ ନୂତନ ସଚେତନତା ସୃଷ୍ଟି କରିବ ।”
ଅନ୍ୟାନ୍ୟ ପଛୁଆ ବର୍ଗଙ୍କ ଉପବର୍ଗୀକରଣ ପ୍ରସଙ୍ଗର ଅନୁଧ୍ୟାନ ଲାଗି ଗଠିତ ଆୟୋଗଙ୍କ କାର୍ଯ୍ୟକାଳ  20 ଜୁନ, 2018 ପର୍ଯ୍ୟନ୍ତ ସମ୍ପ୍ରସାରଣ କରିବା ପ୍ରସ୍ତାବକୁ କ୍ୟାବିନେଟ ଅନୁମୋଦନ

ଅନ୍ୟାନ୍ୟ ପଛୁଆ ବର୍ଗଙ୍କ ଉପବର୍ଗୀକରଣ ପ୍ରସଙ୍ଗ ଅନୁଧ୍ୟାନ ଲାଗି ଗଠିତ ଆୟୋଗଙ୍କ କାର୍ଯ୍ୟକାଳ 20 ଜୁନ, 2018 ପର୍ଯ୍ୟନ୍ତ ସମ୍ପ୍ରସାରଣ କରିବା ପ୍ରସ୍ତାବକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ କରାଯାଇଛି । ଏହି କମିସନଙ୍କ କାର୍ଯ୍ୟକାଳ 27 ମାର୍ଚ୍ଚ 2018 ଠାରୁ 12 ସପ୍ତାହ ପର୍ଯ୍ୟନ୍ତ ବୃଦ୍ଧି କରାଯାଇଛି । ରାଷ୍ଟ୍ରପତିଙ୍କ ମଞ୍ଜୁରି ପରେ 2 ଅକ୍ଟୋବର 2017 ରେ ସମ୍ବିଧାନର ଅନୁଚ୍ଛେଦ 340 ଅନ୍ତର୍ଗତ ଏହି ଆୟୋଗ ଗଠନ କରାଯାଇଥିଲା । ଅବସରପ୍ରାପ୍ତ ବିଚାରପତି ଶ୍ରୀମତି ଜି. ରୋହିଣୀଙ୍କ ନେତୃତ୍ୱରେ ଏହି ଆୟୋଗ 11 ଅକ୍ଟୋବର, 2017 ଠାରୁ କାମ କରିବା ଆରମ୍ଭ କରିଛି ।
ଯୋଗ୍ୟ ଭୋଟର ପଞ୍ଜୀକରଣ ସହ ଭୋଟଦାନ ଅଧିକାର ସାବ୍ୟସ୍ତ କରିବାକୁ ଜାତୀୟ ମତଦାତା ଦିବସରେ ପ୍ରଧାନମନ୍ତ୍ରୀଙ୍କ ଆହ୍ୱାନ

ଗଣତନ୍ତ୍ରକୁ ମଜଭୁତ କରିବା ଉଦ୍ଦେଶ୍ୟରେ ସମସ୍ତ ଯୋଗ୍ୟ ଭୋଟର ନିଜ ନିଜକୁ ପଞ୍ଜୀକୃତ କରିବା ସହ ମତଦାନ ଅଧିକାର ସାବ୍ୟସ୍ତ କରିବା ଲାଗି ଜାତୀୟ ଭୋଟର ଦିବସ ଅବସରରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅନୁରୋଧ କରିଛନ୍ତି । “ଜାତୀୟ ଭୋଟର ଦିବସ ଅବସରରେ ସମସ୍ତଙ୍କୁ ଅଭିନନ୍ଦନ । ଏହି ଦିନ ପ୍ରତିଷ୍ଠା ହୋଇଥିବା ଭାରତୀୟ ନିର୍ବାଚନ କମିଶନକୁ ଅଭିନନ୍ଦନ । ସମସ୍ତ ଯୋଗ୍ୟ ଭୋଟର, ବିଶେଷ କରି ଯୁବବର୍ଗଙ୍କୁ, ମୁଁ ଅନୁରୋଧ କରୁଛି ଯେ ସେମାନେ ନିଜକୁ ପଞ୍ଜୀକୃତ କରାନ୍ତୁ ଏବଂ ସେମାନଙ୍କ ଅଂଶଗ୍ରହଣ ମାଧ୍ୟମରେ ଗଣତନ୍ତ୍ରକୁ ମଜଭୁତ କରନ୍ତୁ । ଜଣେ ଭୋଟଦାତାଙ୍କ ଅନେକ ଶକ୍ତି ରହିଛି,” ବୋଲି ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି ।
ଜୟନ୍ତୀ ବାର୍ଷିକୀରେ ଶ୍ରୀ ରାମକୃଷ୍ଣ ପରମହଂସଙ୍କୁ ପ୍ରଧାନମନ୍ତ୍ରୀଙ୍କ ଶ୍ରଦ୍ଧାଞ୍ଜଳି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରୀ ରାମକୃଷ୍ଣ ପରମହଂସଙ୍କୁ ତାଙ୍କ ଜୟନ୍ତୀ ବାର୍ଷିକୀରେ ଭକ୍ତିପୂତ ଶ୍ରଦ୍ଧାଞ୍ଜଳି ଜଣାଇଛନ୍ତି । “ଶ୍ରୀ ରାମକୃଷ୍ଣ ପରମହଂସଙ୍କୁ ତାଙ୍କ ଜୟନ୍ତୀରେ ମୁଁ ପ୍ରଣିପାତ କରୁଛି । ସେ ଭ୍ରାତୃତ୍ଵଭାବ ଓ ସଂପ୍ରୀତିର ଏକ ମୂର୍ତ୍ତିମନ୍ତ ପ୍ରତୀକ । ସେ ଏକ ବିଭେଦହୀନ, ନ୍ୟାୟପୂର୍ଣ୍ଣ ଓ ମୁକ୍ତ ସମାଜର ସ୍ଵପ୍ନ ଦେଖୁଥିଲେ,” ବୋଲି ପ୍ରଧାନମନ୍ତ୍ରୀ କହିଛନ୍ତି । ଠିକ ଗତବର୍ଷ ଶ୍ରୀ ରାମକୃଷ୍ଣ ପରମହଂସଙ୍କୁ ଏଭଳି ଶ୍ରଦ୍ଧାଞ୍ଜଳି ଜଣାଇବା ଅବସରରେ ସେ ଯେଉଁ ସମ୍ବୋଧନ କରିଥିଲେ ତାକୁ ଏଠାରେ ଶେୟାର (Share) କରିବାକୁ ଚାହୁଁଛନ୍ତି । ଏହି ଉଦ୍ବୋଧନର ଲିଙ୍କ ହେଲା – https://www.narendramodi.in/pm-modi-addresses-sri-ram-krishna-vachanmitra-satram-tiruvalla-via-video-conferencing-534416
ସୁରତରେ ସୌରାଷ୍ଟ୍ର ପଟେଲ ସେବା ସମାଜ ଦ୍ୱାରା ନିର୍ମିତ ହଷ୍ଟେଲ ଫେଜ-୧ର ଭୂମିପୂଜନ ସମାରୋହରେ ଭାଗ ନେଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫରେନ୍ସିଂ ମାଧ୍ୟମରେ ସୁରତରେ ସୌରାଷ୍ଟ୍ର ପଟେଲ ସେବା ସମାଜ ଦ୍ୱାରା ନିର୍ମିତ ହଷ୍ଟେଲ ଫେଜ-୧ର ଭୂମିପୂଜନ ସମାରୋହରେ ଭାଗ ନେଇଥିଲେ । ଗୁଜୁରାଟବାସୀଙ୍କ ଭାବନାକୁ ପ୍ରଶଂସା କରିବା ସହ ସାମାଜିକ ବିକାଶରେ ଗୁଜୁରାଟ ସବୁବେଳେ ଅଗ୍ରଣୀ ଭୂମିକା ଗ୍ରହଣ କରିଥିବାରୁ ଗୌରବାନ୍ୱିତ ବୋଲି ପ୍ରଧାନମନ୍ତ୍ରୀ କହିଛନ୍ତି । ଏହି ଅବସରରେ ସେ ସର୍ଦ୍ଦାର ପଟେଲଙ୍କୁ ସ୍ମରଣ କରିବା ସହ ଏହି ମହାନ ନେତାଙ୍କ ଉକ୍ତିକୁ ପୁନରୁଦ୍ଧାର କରି କହିଥିଲେ ଜାତି ଓ ସମ୍ପ୍ରଦାୟକୁ ରାଷ୍ଟ୍ରୀୟ ବିକାଶ କାର୍ଯ୍ୟରେ ବାଧକ ସାଜିବାକୁ ଦେବା ଅନୁଚିତ । ସର୍ଦ୍ଦାର ପଟେଲଙ୍କ ଉକ୍ତି ଉଲ୍ଲେଖ କରି ସେ କହିଥିଲେ, ଆମେ ସମସ୍ତେ ଭାରତର ପୁଅ ଓ ଝିଅ । ଆମେ ସମସ୍ତେ ନିଜ ଦେଶକୁ ପ୍ରେମ କରିବା, ପରସ୍ପର ସୌହାର୍ଦ୍ଦ୍ୟ ଓ ସହଯୋଗରେ ନିଜ ଭାଗ୍ୟ ଗଢିବା ଉଚିତ । ଭାରତ ଏବେ ନିଜ ସ୍ୱାଧୀନତାର ୭୫ ବର୍ଷରେ ପହଞ୍ଚିଛି । ଏହି ଅମୃତ କାଳରେ ଆମେ ନୂଆ ସଂକଳ୍ପ ନେଇ ଜନଚେତନାକୁ ଜାଗ୍ରତ କରିବାରେ ପ୍ରମୁଖ ଭୂମିକା ତୁଲାଇଥିବା ବ୍ୟକ୍ତିତ୍ୱମାନଙ୍କୁ ମନେ ପକାଇବାକୁ ପ୍ରେରଣା ଯୋଗାଉଛି । ଆଜିର ପୀଢି ସେମାନଙ୍କ ସମ୍ପର୍କରେ ଜାଣିବା ଖୁବ ଜରୁରୀ । ଏହି ଅବସରରେ ପ୍ରଧାନମନ୍ତ୍ରୀ ବଲ୍ଲଭ ବିଦ୍ୟାନଗର ସମ୍ପର୍କରେ କହିଥିଲେ । ଗ୍ରାମୀଣ ବିକାଶ କାର୍ଯ୍ୟ ତ୍ୱରାନ୍ୱିତ କରିବା ସହ ଶିକ୍ଷାର ପ୍ରସାର ପାଇଁ ଏହି ସ୍ଥାନ ବିକଶିତ ହୋଇଥିଲା । ମୁଖ୍ୟମନ୍ତ୍ରୀ ଭାବେ ଗୁଜୁରାଟରେ ସେବା କରିବାର ନିଜ ଅନୁଭବ ବଖାଣିବା ସହ ରାଜନୀତିରେ କୌଣସି ଜାତି ଆଧାର ନଥିବା ସତ୍ତ୍ୱେ କିପରି ତାଙ୍କ ଭଳି ବ୍ୟକ୍ତିଙ୍କୁ ୨୦୦୧ରେ ଲୋକେ ରାଜ୍ୟର ସେବା କରିବାକୁ ଆଶୀର୍ବାଦ ଦେଇଥିଲେ ତାହା କହିଥିଲେ । ଜନ ଆଶୀର୍ବାଦର ସାମର୍ଥ୍ୟକୁ ପ୍ରଶଂସା କରିବା ସହ ଏହା ୨୦ ବର୍ଷରୁ ଅଧିକ ସମୟ ଧରି ନିରବଚ୍ଛିନ୍ନ ଭାବେ ରାଜ୍ୟ ଓ ପରେ ସାରା ଦେଶର ସେବା କରିବାକୁ ସାମର୍ଥ୍ୟ ଦେଇଛି ବୋଲି କହିଥିଲେ । ସବକା ସାଥ, ସବକା ବିକାଶର ଶକ୍ତି କଣ, ତାହା ଗୁଜୁରାଟରୁ ଶିଖିଥିଲି । ପୂର୍ବରୁ ଗୁଜୁରାଟରେ ଭଲ ସ୍କୁଲର ଅଭାବ ଥିଲା, ଉତ୍ତମ ଶିକ୍ଷା ପାଇଁ ଶିକ୍ଷକଙ୍କ ଅଭାବ ଥିଲା । ଏହି ସମସ୍ୟାର ସମାଧାନ ପାଇଁ ଜନସାଧାରଣଙ୍କୁ ଯୋଡା ଯାଇଥିଲା ବୋଲି ପ୍ରଧାନମନ୍ତ୍ରୀ କହିଥିଲେ । ନୂଆ ଜାତୀୟ ଶିକ୍ଷା ନୀତିରେ ସ୍ଥାନୀୟ ଭାଷାରେ ପ୍ରଫେସନାଲ କୋର୍ସ ପଢିବାର ବିକଳ୍ପ ପ୍ରଦାନ କରାଯାଇଛି । ଏବେ ପାଠ ପଢିବା କେବଳ ଡିଗ୍ରୀ ହାସଲ ପର୍ଯ୍ୟନ୍ତ ସୀମିତ ରହିନାହିଁ, ବରଂ ପାଠ ସହିତ କୌଶଳକୁ ଯୋଡା ଯାଇଛି । ଦେଶ ଏବେ ନିଜ ପାରମ୍ପରିକ କୌଶଳକୁ ଆଧୁନିକ ସମ୍ଭାବନା ସହିତ ଯୋଡୁଛି । ମହାମାରୀ ପୃଷ୍ଠଭୂମିରେ ଅର୍ଥ ବ୍ୟବସ୍ଥାରେ ହେଉଥିବା ତୀବ୍ର ପୁନରୁତ୍ଥାନର ଉଦାହରଣ ଦେଇ ପ୍ରଧାନମନ୍ତ୍ରୀ କହିଛନ୍ତି ଯେଉଁ ଗତିରେ ଅର୍ଥ ବ୍ୟବସ୍ଥା କରୋନାର ଜଟିଳ ସମୟ ପରେ ସୁଧୁରିଛି ତାହା ସାରା ବିଶ୍ୱକୁ ଭାରତ ପ୍ରତି ଆଶାବାଦୀ କରିଛି । ଭାରତ ପୁଣିଥରେ ବିଶ୍ୱର ଦ୍ରୁତ ଅଭିବୃଦ୍ଧିଶୀଳ ଅର୍ଥବ୍ୟବସ୍ଥାରେ ପରିଣତ ହେବାକୁ ଯାଉଛି ବୋଲି ଏକ ବିଶ୍ୱସ୍ତରୀୟ ସଂସ୍ଥା ଆକଳନ କରିଥିବା ପ୍ରଧାନମନ୍ତ୍ରୀ କହିଥିଲେ । ପ୍ରଧାନମନ୍ତ୍ରୀ ଗୁଜୁରାଟ ମୁଖ୍ୟମନ୍ତ୍ରୀଙ୍କ ପ୍ରଶଂସା କରିବା ସହ ପ୍ରଯୁକ୍ତି ସାଙ୍ଗକୁ ବାସ୍ତବତା ସହ ତାଙ୍କ ସମ୍ପର୍କ କହିଛି ବୋଲି କହିଥିଲେ । ବିଭିନ୍ନ ସ୍ତରରେ କାମ କରିବାର ତାଙ୍କ ଅଭିଜ୍ଞତା ଗୁଜୁରାଟର ବିକାଶରେ ବେଶ ସହାୟକ ହେବ ବୋଲି ସେ କହିଥିଲେ ।
ସିଡବ୍ଲ୍ୟୁଜି ୨୦୨୨ ରେ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବାରୁ ପି ଭି ସିନ୍ଧୁଙ୍କୁ ଅଭିନନ୍ଦନ ଜଣାଇଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବର୍ମିଂହାମରେ ଚାଲିଥିବା ରାଜ୍ୟଗୋଷ୍ଠି କ୍ରୀଡା ୨୦୨୨ ରେ ବ୍ୟାଡମିଣ୍ଟନରେ ସ୍ୱର୍ଣ୍ଣ ପଦକ ଜିତିଥିବାରୁ ପି ଭି ସିନ୍ଧୁଙ୍କୁ ଅଭିନନ୍ଦନ ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ପି ଭି ସିନ୍ଧୁଙ୍କର ଚମ୍ପିଆନଙ୍କ ଭିତରେ ଚମ୍ପିଆନ ଅଦ୍ଭୁତପୂର୍ବ ଅଟେ! ଉତ୍କର୍ଷତା କ’ଣ ତାହା ସେ ବାରମ୍ବାର ପ୍ରଦର୍ଶନ କରିଛନ୍ତି । ତାଙ୍କର ଉତ୍ସର୍ଗୀକୃତତା ଏବଂ ପ୍ରତିବଦ୍ଧତା ଆଶ୍ଚର୍ଯ୍ୟଜନକ ଅଟେ । ସିଡବ୍ଲ୍ୟୁଜି ରେ ସ୍ୱର୍ଣ୍ଣ ପଦକ ଜିତିଥିବାରୁ ତାଙ୍କୁ ଅଭିନନ୍ଦନ । ଭବିଷ୍ୟତର ପ୍ରୟାସ ପାଇଁ ତାଙ୍କୁ ଶୁଭେଚ୍ଛାୟ ।”
ଗୁରୁ ଦିବସ ଅବସରରେ ଦେଶର ଶିକ୍ଷକ ସମାଜକୁ ପ୍ରଧାନମନ୍ତ୍ରୀଙ୍କ ପତ୍ର;

ଦେଶର ଶିକ୍ଷକ ସମାଜକୁ ମୋର ଅଭିନନ୍ଦନ ଏବଂ ପବିତ୍ର ଗୁରୁ ଦିବସ ଅବସରରେ ମୁଁ ଡକ୍ଟର ସର୍ବପଲ୍ଲୀ ରାଧାକୃଷ୍ଣନଙ୍କ ପ୍ରତି ମୋର ଭକ୍ତିପୂତ ଶ୍ରଦ୍ଧାଞ୍ଜଳି ଜ୍ଞାପନ କରୁଛି । ଆଜି ଗୁରୁ ଦିବସ ଅବସରରେ ପ୍ରଧାନମନ୍ତ୍ରୀ କହିଛନ୍ତି ଯେ ଶିକ୍ଷକମାନେ ସମାଜକୁ କେବଳ ଉଦବୁଦ୍ଧ କରିନଥାନ୍ତି ପରନ୍ତୁ ସେମାନେ ସମାଜକୁ ଜ୍ଞାନର ସୂଚନା ପ୍ରଦାନ କରିବା ସହ ଶିକ୍ଷାଦାନ ଓ ମାର୍ଗଦର୍ଶନ କରିଥାନ୍ତି । ଦେଶର ଲକ୍ଷ ଲକ୍ଷ ଶିକ୍ଷକମାନଙ୍କୁ ଏକ ଇ-ମେଲ ବାର୍ତ୍ତା ଦେଇ ପ୍ରଧାନମନ୍ତ୍ରୀ କହିଛନ୍ତି ଯେ ଶିଶୁମାନଙ୍କ ଜୀବନକୁ ଶିକ୍ଷକମାନେ ଗଭୀର ଭାବେ ପ୍ରଭାବିତ କରିଥାନ୍ତି । ସେମାନଙ୍କ ପ୍ରେରଣା ଛାତ୍ରଛାତ୍ରୀମାନଙ୍କ ମନରେ ଜୀବନ ବ୍ୟାପୀ ରେଖାପାତ କରିଥାଏ । ପ୍ରଧାନମନ୍ତ୍ରୀ ଏହି ଅବସରରେ ଭୂତପୂର୍ବ ରାଷ୍ଟ୍ରପତି ଡକ୍ଟର ଏ ପି ଜେ ଅବଦୁଲ କଲାମଙ୍କ ଉକ୍ତିକୁ ଉଦ୍ଧାର କରି କହିଛନ୍ତି ଯେ ଡ଼କ୍ଟର କଲାମ ଏକଦା କହିଥିଲେ: “ଶିକ୍ଷକତା ଏଭଳି ଏକ ଆଦର୍ଶ ପେଶା ଯାହା ବ୍ୟକ୍ତିର ଚରିତ୍ର, ସାମର୍ଥ୍ୟ ଏବଂ ଭବିଷ୍ୟତକୁ ରୂପ ପ୍ରଦାନ କରିଥାଏ ।” ପ୍ରଧାନମନ୍ତ୍ରୀ ଶ୍ରୀ ମୋଦୀ କହିଛନ୍ତି ଯେ ଶିକ୍ଷା, ଗବେଷଣା ଓ ଅଭିନବତ୍ୱକୁ ଗୁରୁତ୍ୱ ପ୍ରଦାନ କରୁଥିବା ସମାଜ ହିଁ ଏକବିଂଶ ଶତାବ୍ଦୀର ଭାଗ୍ୟ ନିର୍ଦ୍ଧାରଣ କରିବ । “ଉଲ୍ଲେଖ ନିଷ୍ପ୍ରୟୋଜନ ଯେ ଏହାହିଁ ଆମର ଶିକ୍ଷକମାନଙ୍କ ଭୂମିକାକୁ ଅତୀବ ଗୁରତ୍ୱପୂର୍ଣ୍ଣ ବୋଲି ସୂଚୀତ କରେ” ବୋଲି ସେ ମତ ପୋଷଣ କରିଛନ୍ତି । ପ୍ରଧାନମନ୍ତ୍ରୀ କହିଛନ୍ତି, “ମୋର ଦୃଢ଼ ବିଶ୍ୱାସ ଯେ ଆପଣମାନେ ପ୍ରଯୁକ୍ତିର ସର୍ବାଧୁନିକ ପ୍ରଗତି ସହ ନିଜକୁ ସାମିଲ କରି ଆଗକୁ ଅଗ୍ରସର ହେଉଛନ୍ତି ଏବଂ ଆପଣମାନେ ଛାତ୍ରଛାତ୍ରୀମାନଙ୍କୁ ଭବିଷ୍ୟତର ପ୍ରଯୁକ୍ତିଧାରା ସହ ଯୋଡ଼ି ପାରୁଛନ୍ତି ।” ପ୍ରଧାନମନ୍ତ୍ରୀ ତାଙ୍କର ପତ୍ରରେ ଉଲ୍ଲେଖ କରିଛନ୍ତି ଯେ ଶିକ୍ଷା କ୍ଷେତ୍ରରେ ଭାରତ ସରକାର ଆଣୁଥିବା କେତେଗୋଟି ସଂସ୍କାର ବୈପ୍ଳବିକ ପରିବର୍ତ୍ତନ ଘଟାଇବ । ପ୍ରଧାନମନ୍ତ୍ରୀ କହିଛନ୍ତି ଯେ, ଶିକ୍ଷକମାନଙ୍କ ଉଲ୍ଲେଖନୀୟ ପ୍ରୟାସ ସଦାବେଳେ ପ୍ରଶଂସନୟ । ସେମାନଙ୍କର ପ୍ରୟାସରୁ ଏବେ ରାଷ୍ଟ୍ର ଓ ଛାତ୍ରସମାଜ ସୁଫଳ ପାଇପାରିଛି । ଶିକ୍ଷାଦାନ ଠାରୁ ଏହା ଶିକ୍ଷାଲାଭରେ ପରିଣତ ହୋଇପାରିଛି । ଦେଶରେ କୌଶଳ ବିକାଶର ବ୍ୟାପକ ପ୍ରସାର ଘଟିଛି । ଅଟଳ ନବୋନ୍ମେଷ ପ୍ରୟୋଗଶାଳା ଯୋଗୁ ଏହା ସମ୍ଭବପର ହୋଇପାରିଛି । ଭାରତରେ ଏବେ ଅନେକ ନୂଆ ନୂଆ ବିଶ୍ୱବିଦ୍ୟାଳୟମାନ ସ୍ଥାପନ ହେଉଛି ଯଦ୍ୱାରା ଯୁବକମାନେ ଗୁଣାତ୍ମକ ଶିକ୍ଷା ଅତି ଆନନ୍ଦମୟ ପରିବେଶ ମଧ୍ୟରେ ପାଇପାରୁଛନ୍ତି । ଅକ୍ଟୋବର 2 ତାରିଖ ସଂପର୍କରେ ସୂଚନା ଦେଇ ପ୍ରଧାନମନ୍ତ୍ରୀ କହିଲେ ଯେ ଏହା ହେଉଛି ଜାତିର ପିତା ମହାତ୍ମା ଗାନ୍ଧୀଙ୍କ 150ତମ ଜୟନ୍ତୀ । ଏହାକୁ ଏକ ଅବସର ଭାବେ ଗ୍ରହଣ କରି ବାପୁଙ୍କ ଆଦର୍ଶ ଓ ଚିନ୍ତନକୁ ଅଭିନବ ଉପାୟରେ ଛାତ୍ରଛାତ୍ରୀମାନଙ୍କ ନିକଟରେ ପହଂଚାଇବା ଓ ସେଥିରେ ସେମାନଙ୍କୁ ଉଦବୁଦ୍ଧ କରିବା ସକାଶେ ପ୍ରଧାନମନ୍ତ୍ରୀ ଶିକ୍ଷକ ସମାଜକୁ ଆହ୍ୱାନ ଜଣାଇଛନ୍ତି । ସ୍ୱଚ୍ଛ ଭାରତ ଅଭିଯାନକୁ ସାକାର କରିବା ଦିଗରେ ଦେଶର ଶିକ୍ଷକ ସମାଜ ଗ୍ରହଣ କରିଥିବା ଗୁରୁ ଦାୟିତ୍ୱକୁ ଏହି ଅବସରରେ ପ୍ରଧାନମନ୍ତ୍ରୀ ଭୂୟସୀ ପ୍ରଶଂସା କରିଛନ୍ତି । 2022 ମସିହା ସୁଦ୍ଧା ଏକ ନୂତନ ଭାରତର ପରିକଳ୍ପନା ସଂପର୍କରେ ଦୋହରାଇ ପ୍ରଧାନମନ୍ତ୍ରୀ କହିଲେ ଯେ ସେହି ବର୍ଷ ଆମେ ଦେଶ ସ୍ୱାଧୀନତାର 75ତମ ବର୍ଷ ପୂର୍ତ୍ତି ପାଳନ କରିବାକୁ ଯାଉଛୁ । ତେଣୁ ଦେଶର ଶିକ୍ଷକ ସମାଜ ଆଗାମୀ ଚାରି ବର୍ଷ ମଧ୍ୟରେ ସେମାନଙ୍କର ଚିନ୍ତନ ଓ ଶ୍ରମକୁ ଏଥିରେ ଉପଯୋଗ କରି ସ୍ୱାଧୀନତା ପାଇଁ ବଳିଦାନ ଦେଇଥିବା ଦେଶର ଅଜସ୍ର ସଂଗ୍ରାମୀଙ୍କ ସ୍ୱପ୍ନକୁ ସାକାର କରିବାକୁ ବଦ୍ଧପରିକର ହେବାକୁ ସେ ଆହ୍ୱାନ ଜଣାଇଥିଲେ । ପ୍ରଧାନମନ୍ତ୍ରୀ ଶିକ୍ଷକ ସମାଜକୁ ନିବେଦନ କରି କହିଛନ୍ତି ଯେ ସେମାନଙ୍କ ହୃଦୟକୁ ଯେଉଁ ପ୍ରସଙ୍ଗ ନିଷ୍ଠାର ସହ ଛୁଉଁଛି, ସେମାନେ ସେ ସଂପର୍କରେ ସ୍ଥାନୀୟ ସମାଜକୁ ଉଦବୁଦ୍ଧ କରନ୍ତୁ । ଏହାଦ୍ୱାରା ସେ ବସବାସ କରୁଥିବା ଚତୁଃପାର୍ଶ୍ଵ ସମାଜରେ ସକରାତ୍ମକ ପରିବର୍ତ୍ତନ ଘଟିପାରିବ । ଏହା ଆମର ସ୍ୱାଧୀନତା ସେନାନୀମାନଙ୍କ ପ୍ରତି ଉପଯୁକ୍ତ ଶ୍ରଦ୍ଧାଞ୍ଜଳି ହେବ ଏବଂ ନୂତନ ଭାରତ ଗଠନ କରିବା ସକାଶେ ବଚନବଦ୍ଧ ହେବା ସକାଶେ ସମସ୍ତଙ୍କୁ ଅନୁପ୍ରେରିତ କରିବ ବୋଲି ପ୍ରଧାନମନ୍ତ୍ରୀ ମତ ପୋଷଣ କରିଛନ୍ତି ।